b'\n_START_ARTICLE_\nSalora Playmaster\n_START_PARAGRAPH_\nSalora Playmaster on Saloran vuonna 1977 julkaisema moduulirakenteinen televisiomalli, jossa on sis\xc3\xa4\xc3\xa4nrakennettu televisiopeli._NEWLINE_Peli on Pong-klooni, eli yksinkertainen maila-pallo-peli, jossa yritet\xc3\xa4\xc3\xa4n saada mailan avulla kent\xc3\xa4ll\xc3\xa4 kimpoileva pallo vastustajan maaliin. Peli\xc3\xa4 ohjataan oranssinv\xc3\xa4risill\xc3\xa4 muovisauvoilla, jotka on kytketty televisioon kaapeleilla. Mailaa liikutetaan ohjaimen p\xc3\xa4\xc3\xa4t\xc3\xa4 py\xc3\xb6ritt\xc3\xa4m\xc3\xa4ll\xc3\xa4, ja nappia painamalla voi nollata pistetilanteen tai l\xc3\xa4hett\xc3\xa4\xc3\xa4 pallon liikkeelle. Teknisesti peli perustuu General Instrumentsin mikropiiriin, jota toimitettiin useille laitevalmistajille._NEWLINE_Salora Playmaster tunnettiin Saloran tuotannossa Scanmatic 1E -televisiomallin erikoisvesriona 1E0G. Sit\xc3\xa4 valmistettiin vuosina 1977\xe2\x80\x9378. Siin\xc3\xa4 oli vakio-varusteena sis\xc3\xa4\xc3\xa4nrakennettu pelikoneisto ja langalliset k\xc3\xa4siohjaimet. Se sis\xc3\xa4lsi viisi erilaista Pong-variaatiota: kaksi erilaista jalkapallopeli\xc3\xa4, tenniksen, squashin ja pelotan._NEWLINE_Laite ei menestynyt kaupallisesti, vaan se j\xc3\xa4i yksitt\xc3\xa4iseksi televisioiden digitalisoimiskehityksen sivujuonteeksi. Kyse oli feature-ajattelusta, eli lis\xc3\xa4palveluiden liitt\xc3\xa4misest\xc3\xa4 vanhaan tuotteeseen vieh\xc3\xa4tyksen ja myyntikatteen kasvattamiseksi. Mainoslehdess\xc3\xa4 laitetta kuvattiin \xe2\x80\x9dperheen urheilumielisten monipuolisena pelikeskuksena\xe2\x80\x9d.'